প্ৰেম চৌধুৰী

প্ৰেম চৌধুৰী (ইংৰাজী: Prem Chowdhry) এগৰাকী ভাৰতীয় সমাজ বিজ্ঞানী, ইতিহাসবিদ, আৰু নতুন দিল্লীস্থিত “ইণ্ডিয়ান কাউন্সিল অৱ হিষ্ট'ৰিকেল ৰিচাৰ্চ”ৰ জ্যেষ্ঠ শৈক্ষিক সভ্য। তেওঁ এগৰাকী নাৰীবাদী আৰু আনুষ্ঠানিক বিবাহ অস্বীকাৰ কৰা দম্পতীৰ বিৰুদ্ধে হোৱা হিংসাৰ সমালোচক।

লিংগ অধ্যয়ন, ৰাজনৈতিক অৰ্থনীতিৰ কৰ্তৃত্ব আৰু ভাৰতৰ হাৰিয়ানা ৰাজ্যৰ সামাজিক ইতিহাসৰ এগৰাকী সুপৰিচিত পণ্ডিত।

কৰ্মজীৱন

প্ৰেম চৌধুৰী মহিলা অধ্যয়ন কেন্দ্ৰৰ আজীৱন সদস্য। ইয়াৰ উপৰিও তেওঁ নতুন দিল্লীৰ “ভাৰতীয় সামাজিক অনুসন্ধান পৰিষদ” (Indian Council of Social Science Research)ৰ দ্বাৰা সমৰ্থিত “নেহৰু সোঁৱৰণী সংগ্ৰহালয় আৰু পুথিভঁৰাল”ৰ এক উন্নত অধ্যয়ন গোট সমসাময়িক অধ্যয়ন কেন্দ্ৰতো কাম কৰিছে।

প্ৰেম চৌধুৰী জৱাহৰলাল নেহৰু বিশ্ববিদ্যালয়ৰ এগৰাকী প্ৰাক্তন ছাত্ৰ, আৰু বিশ্ববিদ্যালয় অনুদান আয়োগৰ শৈক্ষিক সভ্য।

বিশ্বৰ বহুতো জনপ্ৰিয় সংবাদ মাধ্যমত চৌধুৰীয়ে তেওঁৰ বিশেষজ্ঞ মন্তব্য আগবঢ়াইছে। উদাহৰণ স্বৰূপে ভাৰতত কন্যা সন্তান জন্ম দিয়াৰ বিৰুদ্ধে পক্ষপাতিত্বৰ প্ৰভাৱৰ বিষয়ে দ্য গাৰ্ডিয়ানত (The Guardian), "সন্মান হত্যা"ৰ বিষয়ে দ্য গাৰ্ডিয়ান, এছ'চিয়েটেড প্ৰেছ (Associated Press), টাইম (TIME), আৰু ৰয়টাৰ্ছ (Reuters), হাৰিয়ানাৰ সামাজিক গাঁথনিৰ বিষয়ে দ্য ষ্টেটছমেন (The Statesman), হাৰিয়ানাৰ সামাজিক গাঁথনি আৰু ইয়াৰ সৈতে দলিত মহিলা ধৰ্ষণৰ সম্পৰ্ক কেনেকুৱা এই বিষয়ে এন.পি.আৰ. (NPR), ভাৰতীয় চলচ্চিত্ৰৰ ৰাজনৈতিক ইতিহাসৰ বিষয়ে দ্য ইণ্ডিয়ান এক্সপ্ৰেছ (The Indian Express) আৰু ভাৰতত মহিলাৰ উত্তৰাধিকাৰৰ অধিকাৰৰ বিষয়ে ৰয়টাৰ্ছ আদি আলোচনীত লিখিছে। ২০০৪ চনত তেওঁৰ মডাৰ্ণ এছিয়ান ষ্টাডিজত (Modern Asian Studies) প্ৰকাশিত "প্ৰাইভেট লাইভছ, ষ্টেট ইণ্টাৰভেনচন: কেছেছ অৱ ৰানৱে মেৰেজ ইন ৰুৰেল নৰ্থ ইণ্ডিয়া" (Private Lives, State Intervention: Cases of Runaway Marriage in Rural North India) নামৰ প্ৰবন্ধটো ২০০৬ চনত কানাডাৰ অনুপ্ৰৱেশ আৰু শৰনাৰ্থী আয়োগে উদ্ধৃত কৰিছিল।

তেখেতে দ্য ট্ৰিবিউনত (The Tribune) আন্তঃজাতি বিবাহৰ সৈতে জড়িত হিংসাৰ বিষয়েও ধাৰাবাহিকভাৱে প্ৰবন্ধ লিখিছে, আৰু দৰিদ্ৰতা হ্ৰাস কৰিবলৈ ছোৱালী শিক্ষাত বিনিয়োগ কৰাৰ পোষকতা কৰিছে।

শিল্পী জীৱন

প্ৰেম চৌধুৰী এগৰাকী স্ব-শিক্ষিত চিত্ৰ শিল্পী। তেওঁৰ চিত্ৰকলা ভাৰতৰ “নেচনেল গেলেৰী” আৰু ভাৰতৰ “নেচনেল একাডেমী অৱ ফাইন আৰ্টছ” আৰু ভাৰতৰ “ললিত কলা একাডেমী”ত সংৰক্ষিত কৰা হৈছে। ১৯৭০ চনত তেওঁ প্ৰথম চিত্ৰ প্ৰদৰ্শনীৰ আৰম্ভ কৰিছিল। তেওঁৰ চিত্ৰসমূহৰ প্ৰায়ভাগেই ভাৰতীয় মহিলাৰ মৰ্যাদাৰ স্বৰূপ প্ৰতিফলিত কৰে।

গ্ৰন্থ

প্ৰেম চৌধুৰীয়ে কেইবাখনো গ্ৰন্থ ৰচনা কৰিছে। সেই গ্ৰন্থসমূহ হৈছে ১৯৮৪ চনত প্ৰকাশিত পঞ্জাব পলিটিক্স: দ্য ৰোল অৱ ছাৰ ছোটু ৰাম (Punjab politics: the role of Sir Chhotu Ram), ১৯৯৪ চনত প্ৰকাশিত দ্য ভেইলেড উইমেন: শ্বিফটিং জেণ্ডাৰ ইকুৱেচন ইন ৰুৰেল হাৰিয়ানা (The Veiled Women: Shifting Gender Equations In Rural Haryana), ২০০০ চনত প্ৰকাশিত কলনিয়েল ইণ্ডিয়া এণ্ড দ্য মেকিং অৱ এম্পায়াৰ চিনেমা: ইমেজ, আইডিঅলজি এণ্ড আইডেনটিটি (Colonial India and the Making of Empire Cinema: Image, Ideology and Identity), ২০০৯ চনত প্ৰকাশিত কনটেনটিয়াছ মেৰেজেছ, এল’পিং ক’পলছ: জেণ্ডাৰ, কাষ্ট, এণ্ড পেট্ৰিয়েচী ইন নৰ্ডান ইণ্ডিয়া (Contentious Marriages, Eloping Couples: Gender, Caste, and Patriarchy in Northern India), ২০১০ চনত জেণ্ডাৰ ডিছক্ৰিমিনেচন ইন লেণ্ড অ’নাৰশ্বিপ (Gender Discrimination in Land Ownership), ২০১১ চনত প্ৰকাশিত পলিটিকেল ইক’নমি অৱ প্ৰডাক্সন এণ্ড ৰিপ্ৰডাক্সন (Political Economy of Production and Reproduction), আৰু ২০১১ চনত প্ৰকাশিত আণ্ডাৰষ্টেণ্ডিং পলিটিক্স এণ্ড ছছাইটি – হড়ৱৰী লাল (Understanding Politics And Society – Hardwari Lal)। ইয়াৰ লগতে তেওঁ জাৰ্নেল আৰু আলোচনীত বিভিন্ন প্ৰবন্ধ তথা গৱেষণা পত্ৰও প্ৰকাশ কৰিছে।

ব্যক্তিগত জীৱন

প্ৰেম চৌধুৰী হাৰিয়ানাৰ শিক্ষাবিদ আৰু ভাৰতীয় জাতীয় কংগ্ৰেছৰ সাংসদ হড়ৱৰী লালৰ কন্যা।

তথ্য সংগ্ৰহ

শ্ৰেণী:নাৰীবাদী
শ্ৰেণী:ভাৰতীয় শিক্ষাবিদ
শ্ৰেণী:বিংশ শতিকাৰ ভাৰতীয় মহিলা বিজ্ঞানী